Särkänniemen delfiinit on siirretty Kreikkaan Attica Park -delfinaarioon





Tampereen Särkänniemi Oy päätti lokakuussa 2015 lopettaa delfinaarioliiketoiminnan ja sulkea Tampereella sijaitsevan delfinaarion. Särkänniemen delfinaarion neljä pullokuonodelfiiniä, Veera, Delfi, Leevi ja Eevertti on siirretty Ateenan lähellä Spatassa sijaitsevaan Attica Parkin (The Attica Zoological Park) delfinaarioon 28.8.2016. Siirto sujui suunnitelmien mukaisesti.

Uuden sijoituspaikan ovat valinneet eurooppalaiset merinisäkäseläinlääkärit ja -asiantuntijat eläinten hyvinvointi tärkeimpänä kriteerinään.

”Päätös on Särkänniemen delfiinien kannalta paras mahdollinen. Delfiinit saavat isommat tilat, sitoutuneen hoitohenkilökunnan ja tarvitsemansa huolenpidon. Kuulimme laajasti alan asiantuntijoita ja kartoitimme kaikki vaihtoehdot, ja tämä oli myös EEP:n kansainvälisten merinisäkäseläinlääkärien ja -asiantuntijoiden yksimielinen sitova suositus”, kertoo Särkänniemen toimitusjohtaja Miikka Seppälä.

Siirtoa turvanneiden turvallisuusviranomaisten ohjeiden mukaisesti Särkänniemi ei tiedottanut siirrosta etukäteen.

”Olen pahoillani, että jouduin pitämään ihmisiä pimennossa”, sanoo Miikka Seppälä.

”Siirron julkistaminen etukäteen olisi voinut asettaa ihmisiä ja eläimiä vaaraan. Päätimme noudattaa viranomaisten ohjeita loppuun asti, vaikka tieto siirrosta tulikin julki lauantain aikana.”

EEP:n päätös velvoittaa Särkänniemeä

Uusi sijoituskohde on sitoutunut huolehtimaan eläimistä. Siirto oli vastikkeeton, eli eläimistä ei ole maksettu mitään. EAZA:n alaisen EEP-ohjelman (European Endangered Species Program) lajikomitea (Species Comittee) antoi yksimielisen päätöksen, että eläimille paras sijoituspaikka on Attica Park ja että eläimet tulee siirtää sinne. Kyseinen päätös oli Särkänniemeä velvoittava, sillä EEP-ohjelman lajikomitea valvoo uhanalaisiin eläimiin sekä delfiineihin liittyviä olosuhteita ja ratkaisuja. EEP:n lajikomitea koostuu erittäin kokeneista merinisäkäseläinlääkäreistä ja muista asiantuntijoista. Suomen ja Kreikan viranomaiset myönsivät siirtoon tarvittavat CITES-luvat kesäkuussa 2016.

Eläinten siirtoon ja uuteen ympäristöön sopeuttamiseen liittyy aina riskejä. Särkänniemi on kartoittanut riskejä huolellisesti ja varautunut niihin yhdessä kansainvälisten merinisäkäsasiantuntijoiden ja -eläinlääkärien sekä Attica Parkin delfinaariohenkilökunnan kanssa. Särkänniemi on saanut siirron toteuttamiseen apua kansainvälisiltä eläinsiirtojen asiantuntijoilta, jotka ovat myös mukana auttamassa delfiinien sopeuttamisessa uuteen kotiin Kreikassa. Myös Särkänniemen omia delfiininkouluttajia on paikalla Attica Parkissa varmistamassa eläinten sopeutumista uuteen ympäristöönsä.

Enemmän tilaa delfiineille

Attica Park on kansainvälisten järjestöjen EAZA (European Association of Zoos and Aquariums), WAZA (World Association of Zoos and Aquariums) ja EAAM (European Association of Aquatic Mammals) jäsen. Yhdessä EAZAn kanssa puisto osallistuu aktiivisesti 29:ään EEP:n alaiseen ohjelmaan. Vuodesta 2004 Attica Park on hyödyntänyt kansainvälistä International Species Information System -tietojärjestelmää, johon tallennetaan EAZAn ja WAZAn rekisteröityjen jäsenten tietokantaa mm. poikasista, eläinlääketieteestä ja eläinten käyttäytymisestä. Attica Parkissa on paljon opetuksellista toimintaa, ja se tekee laajaa yhteistyötä Kreikan koulujen kanssa.

Attica Parkin delfiinialtaat on rakennettu vuonna 2010. Delfiineillä on käytössä neljä allasta: yksi iso pääallas, jossa on matalikkoalue, kaksi pienempää allasta, jotka molemmat ovat osittain katettuja, sekä yksi pieni hoitoallas. Altaissa on 5 miljoonaa litraa puhdistettua luonnon merivettä, eli allastilat ovat kaksi kertaa niin suuret kuin Särkänniemen delfinaarion allastilat. Attica Parkissa delfiinit osallistuvat opetuksellisiin esityksiin, mutta siellä ei ole varsinaista delfiininäytöstoimintaa. Attica Zoological Parkissa on Särkänniemestä saapuneiden delfiinien lisäksi tällä hetkellä neljä muuta delfiiniä.

Attica Parkin delfinaarion intendentillä on 24 vuoden kokemus merinisäkkäistä. Pääkouluttajalla on yli 20 vuoden kokemus merinisäkkäiden hoidosta. Lisäksi delfinaariossa on viisi muuta kouluttajaa ja oma eläinlääkäri sekä muuta avustavaa henkilökuntaa.

Särkänniemen toimitusjohtaja, delfiinien pääkouluttaja ja delfinaarion eläinlääkäri kävivät tutustumassa Attica Parkiin kesällä 2016. Yksi Särkänniemen pitkäaikaisista delfiininkouluttajista on myös ollut mukana akkreditoimassa delfinaarion toimintaa jo aiemmin osana kansainvälistä merinisäkäsasiantuntijaryhmää.

Särkänniemen delfinaario

Särkänniemen delfinaario toimi vuodesta 1985 vuoteen 2015 asti. Kolmen vuosikymmenen aikana delfinaariossa vieraili vuosittain noin 200 000 asiakasta. Särkänniemen delfinaariossa ovat syntyneet Leevi (1993) ja Eevertti (1996). Vanhimmat delfiinit Veera ja Delfi on aikanaan tuotu Särkänniemeen Yhdysvaltojen rannikolta.

”Tiedämme, että sekä koko Särkänniemen henkilöstö että kaikki delfiinien ystävät tulevat kaipaamaan Veeraa, Delfiä, Leeviä ja Eeverttiä. Erityisesti eläimiä pitkään erinomaisesti hoitaneet delfiininkouluttajat kaipaavat niitä”, sanoo Särkänniemen toimitusjohtaja Miikka Seppälä.

”Koska yhtiö ei voinut jatkaa delfinaariotoimintaa, meidän oli tehtävä tämä ratkaisu. Luotamme, että se on delfiineille paras mahdollinen, sillä meillä lauma kutistuisi väistämättä ajan myötä, emmekä halua laumaeläinten jäävän ilman laumaa. Attica Park on sitoutunut huolehtimaan eläimistä.”

Vanhainkoteja ei olemassa

Julkisuudessa on keskusteltu paljon erilaisista delfiinien vanhainkodeista ja luonnonvesialtaista. Yksikään esillä olleista delfiinien vanhainkotivaihtoehdoista ei ole konkreettisella toteuttamistasolla, eikä niiden valmistumisesta tai aikataulusta ole saatavilla mitään todellista tietoa. Delfiinien vanhainkoteja ei siis ole erittäin kattavista selvityksistä huolimatta löytynyt Euroopasta, Yhdysvalloista tai muualtakaan.

”Delfiinien vanhainkoteja ei ole. Kävin monia luottamuksellisia keskusteluja myös tällaisista vaihtoehdoista, mutta niiden valmistumisesta ei ole mitään tietoa. Olen konsultoinut myös kotimaisia ja kansainvälisiä eläintensuojelujärjestöjä, mutta yhdelläkään ei ole ollut tarjota todellista vaihtoehtoa. Siirto Kreikkaan antaa delfiineille hyvät elinolosuhteet auringon alla”, toteaa Seppälä.

Delfiinien siirto sujui suunnitelmien mukaisesti ja eläimet totuttelevat uuteen ympäristöönsä. Totutteluvaiheen ajan Särkänniemen delfinaarion eläinlääkäreitä ja kouluttajia on niiden kanssa varmistamassa eläinten sopeutumista uusiin olosuhteisiin.

Lisätiedot:

Tampereen Särkänniemi Oy

Toimitusjohtaja Miikka Seppälä, miikka.seppala@sarkanniemi.fi, puh. 020 7130 203

Eläinten hyvinvointiin liittyvät kysymykset:

Senior trainer Kai Mattsson, kai.mattsson@sarkanniemi.fi, puh. 040 523 0851

Attica Park

Toimitusjohtaja Jean Jacques Lesueur, jjl@atticapark.gr, puh. +30 210 6634724

Eläinlääkäri Tania Monreal Pawlowsky, puh. +30 210 6634725